孤山望海
王庭极 (Ming)
秦王鞭石石应裂，精卫填海海不竭。孤山兀突过青霄，一水滃洄沉白日。蹁跹笑入碧云端，颠狂醉扫苍崖壁。彷佛夜泛张骞槎，逍遥晓度王乔舄。蓬莱阆苑真有无，漭沆沧溟自空阔。君不见安期生，羡门说，浪向人间传道术。古今高士慕神仙，谁服丹砂生羽翼。祇见桑田几变更，浩浩江流频往复。